stanford-oval/wikipedia huggingface dataset:
שמשון שחורי
ביוגרפיה

נולד בעיירה הקטנה היידודורוג שבהונגריה בשנת 1930, כבן למשפחה חרדית בת 11 ילדים. החל מגיל שלוש למד בחדר ולאחריו בתלמוד תורה. בזמן השואה, בהיותו בן ארבע עשרה, נכלא עם בני משפחתו בגטו, ממנו נלקח ברכבת למחנה ההשמדה באושוויץ.
מסע הרכבת נעצר כי המסילה ניזוקה מהפצצות בנות הברית, ונוסעיה הועברו למחנה העבודה שטרסהוף שבאוסטריה. במסגרת המחנה הועסק בעבודות כפייה במפעל ליצור תחמושת. לאחר כארבעה חודשים הועבר לברגן-בלזן. ומשם לטרזיינשטט שם שוחרר על ידי הרוסים, אך איבד את אביו שמת במחנה.
לאחר המלחמה, שחורי חזר להונגריה והצטרף לתנועת החלוץ במסגרתה היה שנתיים בהכשרה לקראת עלייה לארץ ישראל. בשנת 1947 עבר לאיטליה ועלה על אנית המעפילים "מולדת" יחד עם 1500 מעפילים. כעבור מספר ימי הפלגה הספינה נטתה על צידה ונלכדה על ידי הצי הבריטי ונוסעיה גורשו לקפריסין. בדצמבר 1947, שבועיים לאחר החלטת החלוקה הגיע לארץ במסגרת עליית הנוער.
שחורי למד בבית הספר החקלאי בנהלל. בתום לימודיו התגייס לצה"ל ונתקבל לקורס טיס של חיל האוויר, לא הצליח לסיים אותו, אך נשאר לשרת בחיל. בתום שירותו הצבאי החל לעבוד בהוראה ביישוב העולים אלקוש שזה אך הוקם. בשנת 1951 נשלח לנהל את בית הספר בקריית עמל ולאחר מכן נתמנה למזכיר מועצת הפועלים בכפר חסידים. כשנודע לו כי דרושים מורים בבית הספר לילדי העובדים בעפולה (בשנות האלפיים, בית הספר יזרעאל), עבר בשנת 1954 להתגורר בעפולה. לאחר תקופה בבית הספר לילדי העובדים עבר ללמד בבית הספר המקצועי "אורט" בעיר. בהמשך, פנה לפעילות ציבורית ומפלגתית, שימש במשך שנתיים מזכיר מועצת פועלי עפולה, ולאחר מכן שימש משך שש שנים כמנהל מחלקת החינוך והתרבות במועצה המקומית.
בבחירות המוניציפליות שהתקיימו בסוף 1969 הופיע שמשון שחורי בראש רשימת המערך, נבחר לראשות המועצה המקומית והחל למלא את תפקידו ב-23 בנובמבר 1969. במהלך כהונתו, בשנת 1972, קיבלה עפולה מעמד של עיר וכך הפך שמשון שחורי לראש העירייה הראשון של עפולה.
שחורי כאיש חינוך שם את הדגש על פיתוח מערכת החינוך בעפולה, הפעיל את הרפורמה של חטיבת הביניים, הקים סמינר ערב למורים, הקים את המרכז הקהילתי "בית אשכול", יזם את הקמתה של בריכת שחייה מחוממת בגבעת המורה.
כמו כן פעל שחורי ליצירת מקומות עבודה והקמת מפעלים, יזם את הקמת אזור התעשייה בעפולה עילית. יחד עם יישובי הסביבה הקים מחוץ לעיר מפעל למחזור אשפה מן המשוכללים בישראל. בצד תפקידו כראש העיר שימש שמשון שחורי כחבר הנהלת מרכז השלטון המקומי. ב 20 בדצמבר 1978 סיים שמשון שחורי את תפקידו בראשות העיר עפולה, לאחר תשע שנות כהונה.
שמשון שחורי נפטר בשנת 2010, והובא למנוחות בבית העלמין בעפולה.
משרד דובר הבית הלבן

| --- | --- |

 מידע כללי
 מדינה:  ארצות הברית 
 סוכנות אם:  משרד הבית הלבן 
 תאריך הקמה:  1929 
 מנהל:  דובר הבית הלבן
 מטה מרכזי:  האגף המערבי של הבית הלבן
 אתר רשמי
 
משרד דובר הבית הלבן (באנגלית: White House Office of the Press Secretary) אחראי על איסוף והפצת מידע לשלוש קבוצות עיקריות: הנשיא, הסגל הנשיאותי של הבית הלבן ואמצעי התקשורת. בראש המשרד עומד דובר הבית הלבן, והוא חלק ממשרד הבית הלבן, שהוא יחידת משנה של משרד הרשות המבצעת של נשיא ארצות הברית.
המשרד אחראי על מתן תמיכה ומידע לתקשורת הארצית והבינלאומית בנוגע לאמונותיו של הנשיא ולפעולותיו. הוא עובד לצדה של לשכת מנהל התקשורת בבית הלבן האחראית על עיצוב המסר והדרכתו בכפוף למדיניות הממשל.
צוות מפתח

צוות משרד דוברת הבית הלבן תחת ממשל טראמפ השני (נכון לינואר 2025):
דוברת הבית הלבן: קרוליין לוויט
עוזר מיוחד לנשיא וסגן דוברת הבית הלבן הראשי: הריסון פילדס
סגנית דוברת הבית הלבן: אנה קלי
סגן דוברת הבית הלבן: קוש דסאי
גלריה

סגן דובר הבית הלבן ג'וש ארנסט במשרד דוברות הבית הלבן, 2011
קארין ז'אן-פייר מתכוננת לתדרוך העיתונאים הראשון שלה כדוברת הבית הלבן, מאי 2022
קארין ז'אן-פייר במשרדי הדוברות מתכוננת לתדרוך העיתונאים, 2023
הזמרת סינדי לאופר יחד עם קארין ז'אן-פייר במשרד דוברות הבית הלבן
הערות שוליים

↑  President Trump Announces Appointments to the White House Offices of Communications, Public Liaison, and Cabinet Affairs, The White House, ‏2025-01-25 (באנגלית אמריקאית)
| --- | --- |
בקרת זהויות :  NLI: 987007604016505171  GND: 4511986-7  ISNI: 0000 0001 0687 7354  LCCN: n80006099  NLA: 35217951  SNAC: w6z37794  Trove: 869802  VIAF: 131342435   WorldCat (עם VIAF): 131342435
דונס

| --- | --- |
דונס במסיבת האירוויזיון של מדריד, 2024.
דונס במסיבת האירוויזיון של מדריד, 2024.
 לידה:  10 באפריל 1984 (בן 40) ברוצני, לטביה לטביה
 שם לידה:  ארתורס שינגירייס
 שם במה:  Dons 
 מוקד פעילות:  לטביה לטביה
 תקופת הפעילות:  מ-2003
 מקום לימודים:  Saldus Art School 
 סוגה:  פופ ‏•‏‏ פופ רוק
 שפה מועדפת:  לטבית, אנגלית 
 חברת תקליטים:  פלטפורמה רקורדס ‏•‏‏ דונסמיוזיק ‏•‏‏ יוניברסל מיוזיק גרופ
 בן או בת זוג:  Madara Mālmane 
 פרופיל ב-IMDb
 
ארתורס שינגירייס (בלטבית: Artūrs Šingirejs; נולד ב-10 באפריל 1984), הידוע בשם הבמה שלו דונס (באנגלית: Dons), הוא זמר-יוצר לטבי. זהו אחד הזמרים הפופולריים ביותר בלטביה, שכן זכה שמונה פעמים בפרס תעשיית המוזיקה הלטבית עבור "להיט הרדיו של השנה". לאחר זכייתו ב-Supernova 2024 ייצג דונס את לטביה באירוויזיון 2024 עם השיר "Hollow".
במרוצת השנים הוציא שמונה אלבומי אולפן וזכה בפרסים רבים, כולל "שיר השנה" של הרדיו הלטבי. בטקס פרסי איגוד תעשיית ההקלטות הלטבי זכה פעמיים באלבום הפופ הטוב ביותר עבור Varanasi‏ (2014) ו-Tūrists‏ (2020) ופעם אחת באלבום הרוק הטוב ביותר עבור Lelle‏ (2008). ב-2024 זכה בתחרות Supernova 2024, הקדם הלטבי לאירוויזיון 2024, עם השיר "Hollow". בעברו ניסה פעמיים לייצג את לטביה בתחרות, ב-2010 עם "My Religion is Freedom" וב-2014 עם "Pēdējā Vēstule". בשתי ההזדמנויות סיים במקום השני.
בשנת 2003 החל דונס את קריירת המוזיקה שלו עם השתתפותו בתוכנית הריאליטי Talantu Fabrika. שנה לאחר מכן הוציא אלבום משותף בשם Viens Otram ביחד עם לילי. אלבום הבכורה שלו, Lights On, פורסם ב-2006 והכיל ברובו שירים באנגלית. שבעת אלבומיו הבאים בשפה הלטבית נחלו הצלחה עצומה במצעדים: Lelle‏ (2008),‏ Signāls‏ (2013),‏ Varanasi‏ (2014),‏ Sibīrija‏ (2015),‏ Tepat‏ (2016),‏ Namiņš. Kaste. Vārdi‏ (2018), ו-Tūrists‏ (2020). ב-2021 חתם על חוזה הקלטות עם יוניברסל מיוזיק גרופ, ובאוגוסט 2024 פרסם את אלבומו הראשון דרך החברה, Laiks.
שנותיו הראשונות

ארתורס שינגירייס נולד ב-10 באפריל 1984 בברוצני שבלטביה לאב בלארוסי ולאם ילידת לטביה, שהייתה סולנית להקת סנטה שפעלה בלייפאיה. יש לו אח אחד ושלוש אחיות, שאחת מהן הייתה הראשונה לעודד אותו להופיע מול קהל. מגיל 6 למד אנגלית על ידי אימו. הוא ציין כי את השראתו שאב מפרדי מרקורי, שלטענתו היה "אליל המוזיקה הראשון שלו". בגיל 16 הופיע לראשונה מול קהל בבית ספרו. לימים הצהיר כי זה היה אירוע מכונן בחייו, שגרם לו להבין כי המוזיקה היא ייעודו. מאוחר יותר למד קולינריה לפני שחזר לקריירת המוזיקה שלו.
קריירה > 2003–2007: תחילת הקריירה המוזיקלית

בשנת 2003 השתתף בתוכנית הריאליטי הלטבית Talantu Fabrika, והפך למוקד התעניינות רב מצד כלי התקשורת במדינה. במהלך התוכנית התאהב במתמודדת לילי (שמה האמיתי היה לינדה קלניניה). לאחר זכייתו בתחרות הצטרף לרדיו SWH רוק כמגיש. בשנת 2004 הוציאו דונס ולילי יחד אלבום משותף בשפה האנלית בשם Viens Otram.‏ הוא הפך לרב-מכר בלטביה, ואף אחד משיריו, "Just For You", קיבל מועמדות בקטגוריית "להיט הרדיו הטוב ביותר" בטקס פרסי איגוד תעשיית המוזיקה הלטבי (LaMPA). לאחר הצלחתו באלבום הדואט החליט דונס להתמקד בקריירת הסולו שלו ובהוצאת אלבום בכורה בשפה האנגלית בשם Lights On ב-2006. הוא הועמד לפרס "אלבום הרוק הטוב ביותר", ושיר הנושא שלו, "Lights Out", הועמד לפרס "שיר הרוק הטוב ביותר בטקס ה-LaMPA השנתי.
במרוצת הזמן עבר עם לילי ללונדון ולוס אנג'לס. הוא אמר בראיונות כי היא המוזה שלו ומקור השראתו. ב-2009 התחתנו השניים. במהלך שהותו מחוץ ללטביה אימץ כמה שמות במה: הראשון היה ארט גרין, שמאוחר יותר שונה לארט סינגר בעת מעברו לארצות הברית. ”קרא לי איך שתרצה, יש לי הרבה שמות. בארט סינגר אני משתמש בעיקר בממלכה המאוחדת ובארצות הברית. ארט גרין היה קודמו של ארט סינגר. שיניתי אותו כיוון שלא הייתי שלם איתו. בלטביה אני מכונה דונס, שם שאני מסתדר איתו היטב” – אמר דונס כשנשאל על שמות הבמה שלו. בתקופה שהתגורר בלוס אנג'לס קיבל ארבע הצעות עבודה בלהקות רוק שונות כסולן.
בשנת 2007 הופיע במחזמר הפופולרי של זיגמארס לייפינש Adata עם השיר "Ja Tu Man Esi".‏ הוא הועמד לפרס עבור "להיט הרדיו של השנה" בטקס ה-LaMPA באותה השנה.
קריירה > 2015–2020: עלייה בפופולריות ובהצלחה

לאחר איסוף החומרים במסעו לאלבום החד הוציא דונס ב-2015 את Sibīrija. את רוב מילות היצירה כתב ברזינש. הסינגל הראשון מתוכו, "Medus Pods", נכתב בזמן שהותו ליד ימת באיקל שבסיביר. על שיתוף הפעולה הנוסף עם ברזינש הצהיר: ”השירים שלי עוסקים בעצמי, בכאב ובשמחות שלי, בחלומות ובאכזות שלי, אחרת איני יכול לכתוב. ברזינש יכול לקרוא את מצבי הנפשי היטב”. שני הסינגלים הבאים מתוך האלבום היו "Pašā Ielas Galā" ו-"Dieviņš".‏‏ "Medus Pods" הועמד לפרסי "השיר הטוב ביותר" וה"ווידאו קליפ הטוב ביותר" בטקס של איגוד תעשיית ההקלטות הלטבי לשנת 2014. בשנה החולפת הועמד Sibīrija לפרס "אלבום השנה", "Pašā Ielas Galā" זכה בפרס "הקליפ הטוב ביותר" ו-"Dieviņš" זכה ב"להיט הרדיו הטוב ביותר" באותו טקס פרסים.
בשנת 2015 היה שופט בעונתה הראשונה של תוכנית הטלוויזיה הלטבית Supernova. דרך תוכנית זו נבחר הנציג והשיר הלטבי לתחרות הזמר של האירוויזיון. תפקיד זהה עשה פעם נוספת ב-2017.
באוקטובר 2016 הוציא דונס לאור את אלבומו השישי Tepat. זוהי יצירתו הראשונה שנכתבה והולחנה על ידו בלבד. מבחינה מוזיקלית היה האלבום שונה מקודמיו. לא עוד כלי נגינה ממוזיקת הרוק ומהאלקטרוניקה. את מקומם תפסו כלי נגינה מסורתיים בהרבה, דוגמת פסנתר, גיטרה וכינור. דונס הופיע בשני לילות רצופים בארנה של ריגה – אחד מהאמנים המקומיים היחידים שמילאו את כל מושבי הארנה. השיר "Tepat" הועמד ל"שיר השנה" ול"להיט הרדיו הטוב ביותר" בטקס פרסי הרדיו של אלפא.
בשנת 2017 הוציא יחד עם מקהלת ריגה לאור את "Zelta Kamanas".‏
בפברואר 2018 פורסם אלבומו השביעי, Namiņš. Kaste. Vārdi. את היצירה כתבו דונס, אינגוס ברזינש, ארניס רצ'ינסקיס, גירטס רוזנטאלס וקספרס אנסונס. האלבום כלל כמה שירים שנכתבו ב-2010 במהלך שהותו של הזמר בלונדון. הסינגל הרביעי מתוכו, "Salauzta Sirds", היה שיתוף פעולה עם רוזנטאלס. הוא זכה בפרסי "להיט הרדיו הטוב ביותר" וב"שיר השנה" בטקס פרסי המוזיקה הלטבית 2019. Namiņš הועמד לפרס "אלבום הפופ הטוב ביותר".
בשנת 2018 שיחק את התפקיד הראשי של הפקת יום השנה ה-30 של אופרת הרוק Lāčplēsis, המבוססת על האפוס הלאומי הלטבי בעל אותו השם. חלק מהאנשים מתחו ביקורת על יכולותיו של דונס לאייש תפקיד כה מסובך מבחינה ווקאלית. עם זאת, הזמר איגו, ששיחק את התפקיד בהפקה המקורית של אופרת הרוק, הצהיר כי לדונס יש מגוון רחב של קולות וכי הוא מתרגל את צורת השירה שלו ימים כלילות על מנת שתתאים באופן הטוב ביותר להפקה הנוכחית. עוד הוסיף כי אין לו ספק שדונס הוא הראוי ביותר לשחק את התפקיד בגרסה המחודשת של Lāčplēsis.‏
בשנת 2020 נמנה בין 20 המוזיקאים הלטבים שהשתתפו בשיר הצדקה "Es zinu, Tu esi", שכל הכנסותיו נתרמו לקורבנות אלימות במשפחה. הוא הוציא סינגל צדקה נוסף בשם "Mans Eņģelis" עבור ארגון "Angels over Latvia", שגייס כספים לטובת ילדים הזקוקים לטיפול רפואי יקר. כמו כן, היה שותף לכתיבת השיר "Nejauc man prätu" של אמינטה סואדוגו. בתגובה לחוסר תמיכת ממשלת לטביה במגזר התרבות במהלך מגפת הקורונה במדינה, הביעו כמה מוזיקיאים, ביניהם נמנה דונס, את מחאתם באמצעות שיר בשם "Klusums".‏
ב-24 בנובמבר 2020 הוציא דונס את אלבומו השמיני, Tūrists, שהכיל עשרה שירים מתוך 27 רצועות שהיו אמורות להיכלל בו. הסינגל המוביל, Es Nāktu Mājās, הפך לפופולרי מאוד וזכה ב"שיר השנה" ב-Muzikālās Banka 2019. בטקס פרסי המוזיקה הלטבית לשנת 2020 הועמד ל"שיר השנה" וזכה ב"ווידאו קליפ הטוב ביותר". שיר הנושא, "Tūrists", הועמד לשיר הנמכר ביותר לשנת 2020 ב-Muzikālās Banka. בשנת 2021 זכה Tūrists ב"אלבום הפופ הטוב ביותר" בטקס פרסי המוזיקה הלטבית.
קריירה > 2021–הווה: חתימה ביוניברסל מיוזיק גרופ, ניצחון ב-Supernova ואירוויזיון 2024

במרץ 2021 נמנה דונס בין המוזיקאים, הסופרים והיוצרים בלטביה ששלחו מכתב פתוח לממשלה בו מתחרו ביקורת על חוסר התמיכה בחוקי זכויות יוצרים ובחוקי פיצויים על יצירותיהם בנוגע להשמעות בטלוויזיה וברדיו. כמה ימים לאחר מכן פרסם את הסינגל "Piedošana" ("סליחה"), שיתוף פעולה עם אינטרס בוסוליס ובריינסטורם. ”סליחה היא אמנות שאנו לומדים כל חיינו. לפעמים נדמה לנו שלמדנו אותה בעבר, אך בכל פעם שנצטרך לעשות שימוש חדש בה נגלה שצריך להתחיל הכל מההתחלה” – הצהיר לכלי התקשורת ביום צאת השיר. ב-18 באפריל הופיע כאמן אורח ב-Balss Maskā (הגרסה הלטבית של זיכיון Masked Singer) שם ביצע את "The Best" של בוני טיילר.
באוגוסט 2021 חתם על חוזה הקלטות עם חברת יוניברסל מיוזיק גרופ. ב-16 בספטמבר יצא "Tas raksitsts debesīs (Piena ceļs)", הסינגל הראשון שלו תחת יוניברסל. מילותיו חוברו על ידי דונס, די ג'יי רוד וסואדוגו. הוא הועמד לשלושה פרסים בטקס ה-LaMPA של 2022 – "להיט הרדיו הטוב ביותר", "שיר השנה" ו"שיר השנה של ELVI".‏ כמו כן, היה השיר השלישי הנמכר ביותר בלטביה לשנת 2021. שירו האחר, "Piedošana", היה שביעי ברשימה.
בפברואר 2022 פרסם דונס את "Tavs täkkäs". במקביל הכריז על קונצרט שיערוך בהריסות טירת סיגולדה בסיגולדה. במאי הוציא את "Brīnischiga diena", שיתוף פעולה עם הראפר הלטבי רולנדס צ'ה.‏ "Tavs tāpakās" היה השיר השביעי הנמכר ביותר במדינה לשנת 2022. בטקס פרסי איגוד תעשיית ההקלטות הלטבי של 2023 הועמד לפרסי "שיר השנה", "הווידאו קליפ הטוב ביותר" ו"להיט הרדיו הטוב ביותר". גם "Brīnischiga diena" הועמד בקטגוריה האחרונה.
לקראת אלבומו הבא פרסם דונס במאי 2023 את השיר "Divatā".‏ מילותיו חוברו על ידי מארטס פויאטס, שהצהיר כי ”השיר מדבר על תקווה אין-סופית בין זוג, שתחילת מערכת היחסים ביניהם הייתה מסועפת וקשה. אולם בלבם של שניהם יש תקווה, שתמשיך לעד ותעזור להם למצוא זה את זה”. הוא הועמד לפרס "שיר השנה של ELVI" וזכה בפרס "להיט הרדיו הטוב ביותר" בטקס המוזיקה הלטבית של 2024. ב-17 וב-18 ביולי 2023 גילם דונס את דמותו של קווזימודו במלודרמה האופראית של זיגמרס לייפינש, Parīzes Dievmātes katedrāle שמבוססת על הגיבן מנוטרדאם.‏ בספטמבר פרסם את השיר "Lauzto šĹēpu karaļvalsts" בהשראת הפעמים בהם אדם מרגיש מרוסק נפשית. זהו היה השיר הנמכר ביותר לשנת 2023 במדינה, והקליפ שלו הועמד לפרס "הסרטון הטוב ביותר" בטקס המוזיקה הלטבית 2024. בנוסף, הכריז על קונצרט שיערוך באצטדיון דאוגבה באוגוסט 2024 כדי לקדם את אלבומו Laiks.
באוקטובר 2023 הצטרף דונס לתחרות Paaudžu duelis כמנהיג הקבוצה הצעירה ביותר משנות ה-2000. המתמודדים ענו על שאלות טריוויה וביצעו שירים מתקופות מוזיקה שונות, כשהמפסידים הודחו בהתאם להחלטת הקהל.
בינואר 2024 הוציא דונס את "Hollow", שירו הראשון באנגלית מאז 2013. מאוחר יותר נודע כי עמו הוא עתיד להתחרות ב-Supernova 2024, הקדם הלטבי לאירוויזיון 2024.‏ "Lauzto šĹēpu karaļvalsts" הוא גרסתו הלטבית של "Hollow".‏ לדברי דונס, השירים בכל זאת שונים זה מזה: "Hollow" מבוסס על הנושא הרלוונטי של אי-עמידה בסטדנדרטים וקווים חברתיים עכשוויים. השיר הצליח להעפיל לגמר הקדם, שם דורג במקום הראשון עם למעלה מ-33,000 קולות יותר מהמקום השני. בהתאמה, הוא נבחר לייצג את לטביה באירוויזיון 2024, שנערך במאלמה שבשוודיה. כמו כן, הודיע דונס על דחיית יציאת אלבומו הבא, Laiks, מאפריל לאוגוסט 2024. דונס הגיע באירוויזיון למקום ה-16 עם 64 נקודות.
סגנון מוזיקלי

| 0 | 1 | 2 |
| --- | --- | --- |
| ” | העניין בכתיבה הוא שהכל ניתן לפרשנות. אני יכול להתכוון לדבר אחד, ואילו אצל המאזין זה יעורר דבר אחר לגמרי. זו גם הסיבה שאיני מצהיר על משמעות השירים שלי, אלא רק על השראותיהם. כל אחד מוצא משהו אחר במילים. כאשר, לדוגמה, אני מבצע בקונצרטים את "Pāriet bailes",‏ "Dieviņš" או "Pēdējā vēstule", אני מבחין באדם בוכה, ולצידו אדם שצועק את מילות השירים בשמחה מוחלטת. כל שיר שאני מוציא לאור, הוא לא שלי. זה דומה לגאווה של הורים – כשהם גאים בילדיהם, שגדלו להיות אנשים טובים | “ |

|  – דונס ביוני 2023 |  – דונס ביוני 2023 |  |
דונס ידוע במספר ההופעות החיות המצומצם שהוא עורך ברחבי לטביה. לטענתו, הוא מעדיף שלכל שיר יהיה את הסיפור שלו, ולדחוס את כולם למופע אחד יגרום לאיבוד המשמעות שלהם. במרוצת השנים הופיע באצטדיונים הגדולים ביותר בלטביה, כולל הפלדיום של ריגה, ארנת ריגה והאצטדיון הלאומי של דאוגבה. לטענת כלי התקשורת, הוא חי ב"שני מחזורים – הופעות או הקלטת אלבום".
סגנון מוזיקלי > מילים ומשמעויות

דונס משתף פעולה בקביעות עם אינגוס ברזינש, שלדעתו מדובר בעילוי בתחום הכתיבה בלטביה. מילותיו של ברזינש לעיתים מפורשות כחסרות היגיון: נורמונדס ווצאנס מ-ParMuziku, מגזין מקוון שמופעל על ידי איגוד המפיקים המוזיקליים בלטביה, כתב: ”למרבה הצער, משמעות השיר מסתתרת מאחורי כתיבה מרושלת, לא מוצלחת ולא הגיונית. הרעיון הכללי לא מובן, וכן נשאלת השאלה האם היוצר בעצמו מבין מה הוא כתב”. בתגובה אמר דונס כי הוא יודע את המשמעות של מילות שיריו. באלבומיו האחרונים הפחית את שיתוף העפולה עם ברזינש והחל לכתוב בעצמו. ”לאחרונה, שיתוף הפעולה בינינו פחת, כיוון שהתחלתי לכתוב בעצמי. בעבר כנראה לא היה לי מה להגיד, אולם כעת המצב שונה לגמרי. אני מדי פעם שולח לו את הטקסטים שאני יוצר” – אמר דונס.
בשל הפופולריות של כמה משיריו העדיף לא להגיד את המשמעות האמיתית שלהם, במטרה לגרום למאזינים לשייך כל שיר אליהם באופן אינדיבידואלי:
יש לי שיר ["Kolekcionārs"] באלבום Lelle עם מסר שנכתב על אירועים טרגיים. אני זוכר שפעם סיפרתי את משמעותו בהופעה ולאחר מכן שררה דממה נוראית בקהל. כמובן שבהמשך הכל היה רגיל, אך ברגע השקט הקטן הזה ראיתי שהקהל דומע, כי הסיפור של השיר כבד ורגשי מאוד. אחרי המקרה הזה החלטתי שלא לספר את המשמעות האישית שיש לי עם כל שיר שכתבתי. אני אומר שלכל אחד יש את הזכות לפרש גרסה משלו לשיריי.
חיים אישיים

כנשאל האם יש הבדל בין אישיותו הציבורית לחייו הפרטיים אמר דונס: ”ממש לא, דונס אולי מעט רועש יותר מארתורס, שנחשב לשקט ורגוע יותר. הייתי מדמה זאת כזוג תאומים. ארתורס עצלן יותר מאשר דונס, זה ההבדל היחיד”. דונס פעיל גופנית ומתרגל יוגה על בסיס שבועי. הוא אוהד של ה-NBA,‏ ומרבה לטייל ברחבי העולם. כמו כן, יש בבעלותו בית קפה בשם אנגורה.
בין השנים 2009–2013 היה דונס נשוי ללילי (שמה האמיתי הוא לינדה קלניניה), אותה הכיר ב-2003 כשהייתה אחת המתמודדות ב-Talantu Fabrikā.‏ בימים אלה נמצא במערכת יחסים עם מאדארה מלמנה.
דיסקוגרפיה

2004: Viens otram (יחד עם לילי)
2006: Lights On
2008: Lelle
2013: Signāls
2014: Varanasi
2015: Sibīrija
2016: Tepat
2018: Namiņš. Kaste. Vārdi
2020: Tūrists
2024: Laiks
פילמוגרפיה > וידאו הופעה

| שנה | שם | הערות |
| --- | --- | --- |
| 2014 | Koncertieraksts Dons Varanasi |  |
| 2017 | Dons. Tepat. Koncerts arēnā Rīga |  |
פילמוגרפיה > סרטים/סדרות

| שנה | שם | תפקיד | הערות | מקור |
| --- | --- | --- | --- | --- |
| 2003 | Talantu Fabrika | מתחרה |  |  |
| 2009 | 1000 jūdzes Indijā | משתתף/מנחה |  |  |
| 2013 | Frozen (הגרסה הלטבית) | אולף | מדבב |  |
| 2013 | Jaunā Talantu Fabrika | שופט |  |  |
| 2015 | Supernova 2015 | שופט הקדם הלטבי לאירוויזיון 2015 |  |  |
| 2017 | Supernova 2017 | שופט הקדם הלטבי לאירוויזיון 2017 |  |  |
| 2023 | Paaudžu duelis | מנהיג קבוצת הצעירים |  |  |
| 2023 | Gudrs, vēl gudrāks | משתתף מפורסם |  |  |
פילמוגרפיה > תיאטרון

| שנה | שם | תפקיד | אולם | מקורות |
| --- | --- | --- | --- | --- |
| 2007 | Adata | זמר | התיאטרון הלאומי של לטביה |  |
| 2018 | Lāčplēsis | תפקיד ראשי | ארנת ריגה |  |
החמישייה במסע מרתק

| --- | --- |

כריכת הספר בעברית
 מידע כללי
 מאת:  איניד בלייטון
 שפת המקור:  אנגלית
 סוגה:  ספר ילדים ונוער
 הוצאה
 הוצאה:  הודר וסטאוטון 
 תאריך הוצאה:  1951
 מספר עמודים:  170 (התרגום של 1978)
 הוצאה בעברית
 הוצאה:  הוצאת מ. מזרחי
 תאריך:  1965 (הוצאה ראשונה) 1978
 תרגום:  שרגא גפני
 סדרה
 סדרת ספרים:  החמישייה הסודית
 ספר קודם:  Five Fall Into Adventure 
 הספר הבא:  Five Have a Wonderful Time 
 
החמישייה במסע מרתק (באנגלית: Five on a Hike Togerther) הוא ספר בריטי לילדים ונוער מאת איניד בלייטון, שהוא חלק מסדרת החמישייה הסודית. הספר פורסם בשנת 1951. הספר מספר על הרפתקאה של חברי החמישייה הסודית, ג'ורג', אן, דיק, יוליאן וטימי הכלב, שאליה נקלעו במקרה, ושבסופה מצאו את התכשיטים הגנובים של מלכת פאלוניה.
עלילה

בתחילת חופשת אמצע החורף בבתי הספר בבריטניה, יוצאות בנות הדודות אן וג'ורג' מהפנימייה שלהן יחד עם כלבן טימי כדי להיפגש עם אחיה של אן, דיק ויוליאן. החמישייה מתכוונת לצאת לטיול באזור הנקרא "הערבות". ביום הראשון לטיול, רודף טימי הכלב אחרי ארנבים, ונחבל כאשר הוא נופל אל אחד מחוריהם. ארבעת הילדים מחליטים שדיק ואן ילכו לפונדק שבו כל החמישייה התכוונה ללון, ואילו ג'ורג', יוליאן וטימי ילכו לווטרינר כדי לבדוק את מצבו של טימי.
בדרכם לחפש את אותו פונדק, ולאחר שאדם מסוים מפנה את דיק ואן לכיוון שגוי, הם מגיעים לביתה של אישה זקנה וחירשת. האישה מסכימה בקושי להרשות לאן ללון בעליית הגג שלה, בעוד דיק הולך לישון באסם סמוך. בחצות הליל, איש משונה מגיע לאסם שבו ישן דיק, קורא לדיק בשמו, ומוסר לו פתק ואת ההודעה "שני עצים, מים כהים, ג'יין החצופה, ומגי גם היא יודעת".
דיק המבולבל יוצא בבוקר מהחווה יחד עם אן. לאחר שהם יוצאים לדרכם, הם פוגשים ילד רכוב על אופניים. הילד מספר להם כי הם לא הגיעו לפונדק, והאיש המשונה שקרא לדיק בשמו הוא אסיר בורח בשם נאילר. הילד ממשיך ואומר שלבנה של האישה החירשת קוראים דיק, המוכר בכינויו "דיק המלוכלך", עקב התנהגויותיו הנלוזות. אז מבינים דיק ואן שאותו נאילר התכוון בעצם לפנות לבנה של האישה החירשת, ולא לדיק.
לאחר שיטוט, מוצאים דיק ואן את ג'ורג', יוליאן וטימי. הם דווקא הגיעו מהפונדק אליו דיק ואן היו צריכים להגיע. החמישייה אוכלת ארוחת בוקר, ולאחר מכן הם מנסים לפענח את ההודעה ששמע דיק בלילה. על פי הפענוח שלהם, מתברר ש"שני עצים" הוא בית אשר נמצא ב"ערבות", ו"מים כהים" הוא אגם סמוך לבית זה. כמו כן, החמישייה מנחשת ש"ג'יין החצופה" היא, כנראה, שם של סירה, ומגי היא חברתו של דיק.
החמישייה פונה לבעל סוכנות הדואר המקומית אשר מדריך אותם איך להגיע ל"שני עצים". הם גם שואלים ממנו ציוד ללינה שם. החמישייה מגיעה לבית, מתמקמת בו, והולכת לישון. החמישייה מנסה לפענח את הפתק שקיבל דיק. בפתק היו רשומים שמות ארבעה מקומות: "גבעת טוק", "צריח", "ארובה" ו"אבן גבוהה", כאשר מכל אחת מהמילים יוצא קו, וארבעת הקווים מתלכדים במרכז הפתק. החמישייה מניחה כי בין ארבעת המקומות שנמצאים סביב האגם הללו מתחבא משהו גדול, אולי אוצר.
ביום למחרת, שטה החבורה למקום המשוער שבו נמצא האוצר. יוליאן צולל מתחת למים ומוצא את האוצר. החבורה מסמנת את מיקום האוצר באמצעות פקק וקופסה הצפים על פני המים. החבורה מחליטה להוציא את האוצר מהמים בלילה, כאשר מגי ודיק המלוכלך לא יוכלו לראותם. כשיוצאת החמישייה בלילה, צוללים דיק ויוליאן, שולים את האוצר ומביאים אותו לחוף. בתוך הקופסה מוצאת החמישייה את יהלומיה הגנובים של מלכת פאלוניה.
בבוקר, לאחר שהחמישייה יוצאת להביא את האוצר למשטרה, מגלים מגי ודיק המלוכלך שהחמישייה מצאה את היהלומים, היות שהקופסה של האוצר נמצאה בבית שבו לנה החמישייה. מגי ודיק המלוכלך טובעים בביצות בדרך לתפוס את החמישייה. החמישייה מציגה את היהלומים בפני המשטרה, והמשטרה לוכדת את מגי ודיק המלוכלך הלכודים בביצות. בסוף הסיפור, המשטרה מחזירה את ארבעת הילדים לפנימיותיהם, עקב סיום חופשת בתי הספר.
דמויות

יוליאן - הילד המבוגר ביותר בחבורה. אח של אן ודיק.
אן - הילדה הצעירה ביותר בחבורה. אחותם של דיק ויוליאן.
דיק - האח האמצעי של אן ויוליאן. לעיתים הוא מתנהג בילדותיות.
ג'ורג' - כינויה של ג'ורג'ינה. בת דודה של אן, דיק ויוליאן. עקב מראה והתנהגותה, נוטים אנשים לחשוב שהיא בן.
הכלב טימי - הכלב של החבורה. בספר מגן על החבורה מפני מגי ודיק המלוכלך.
מר גסטון - וטרינר חובב שמטפל בפציעתו של טימי ושאליו מביאה החבורה את התכשיטים של מלכת פאלוניה הגנובים.
"דיק המלוכלך" - חברו של האסיר נאילר, שותפה של מגי לחיפוש תכשיטי מלכת פאלוניה.
מגי - שותפתו של דיק לחיפוש תכשיטי מלכת פאלוניה.
האסיר "נאילר" - אסיר שהיה שותף למעשי פשע וברח מבית הכלא. החביא את תכשיטי מלכת פאלוניה הגנובים באגם "מים כהים".
תרגומים לעברית

תרגם שרגא גפני (בשם העט אבנר כרמלי), הוצאת מ. מזרחי, שנת 1965.
תרגם שרגא גפני (בשם העט אבנר כרמלי), הוצאת מ. מזרחי, שנת 1978.
הערות שוליים

↑  אניד בליטון, תרגום: אבנר כרמלי (שם עט עבור שרגא גפני), החמישיה יוצאת למסע מרתק, תל אביב: מ. מזרחי, 1965
↑  אניד בליטון, תרגום: אבנר כרמלי (שם עט עבור שרגא גפני), החמישיה יוצאת למסע מרתק, תל אביב: מ. מזרחי, 1973
מוט דה הופל

| --- | --- |

להקת מוט דה הופל (1974). משמאל לימין: דייל גריפין, אריאל בנדר, מורגן פישר, פיט אוברנד ווטס ואיאן האנטר
 מקום הקמה:  הרפורדשייר 
 מוקד פעילות:  בריטניה
 תקופת הפעילות:  1966–1980 (כ־14 שנים)
 סוגה:  גלאם רוק הארד רוק
 שפה מועדפת:  אנגלית
 חברת תקליטים:  Rockfield Studios איילנד רקורדס אטלנטיק רקורדס CBS Records International Vertigo Records
 שיתופי פעולה בולטים:  דייוויד בואי
 פרסים והוקרה:  MOJO Awards 
 https://www.mottthehoople-74.com/
 פרופיל ב-IMDb
 חברים
 Pete Overend Watts מיק ראלפס Ian Hunter Dale Griffin 
 
מוט דה הופל באיחוד של 2009
מוט דה הופל (באנגלית: Mott the Hoople) הייתה להקה אנגלית שפעלה בשנות ה-60 וה-70 וניגנה בסגנון גלאם רוק והארד רוק. בשנות פעילותה הקליטה 7 אלבומי אולפן, 9 אלבומי הופעות חיות, 13 אלבומי אוסף ו-15 סינגלים. לאחר התפרקותה ב-1980 ערכה הלהקה מספר מופעי איחוד.
ההיסטוריה של הלהקה > Doc Thomas Group

הלהקה הוקמה ב-1966 בעיר הרפורד שבמחוז הרפורדשייר, אנגליה בשם "קבוצת דוק תומאס" (Doc Thomas Group). מקימיה היו מיק ראלפס (גיטרה) (אנ'), סטן טיפינס (שירה) (Stan Tippins) ופיט אוברנד ווטס (גיטרה בס) (אנ'). בהרכב זה יצאו למסע הופעות באיטליה וב-1967 הוציאו אלבום ראשון בעזרת חברת הקלטות באיטליה שנקרא The Italian Job.
ב-1968 הצטרפו ללהקה דייל גריפין (מתופף) (אנ') וורדן אלן (אורגן) (אנ'). בהרכב חדש זה הקליטה הלהקה מספר גרסאות דמו באולפני רוקפילד (אנ') שבמונמות'.
ההיסטוריה של הלהקה > תחילתה של "מוט דה הופל"

ב-1969 צדה הלהקה את תשומת ליבו של המפיק המוזיקלי גיא סטיבנס (אנ') מחברת המוזיקה איילנד רקורדס. סטיבנס לקח את הלהקה תחת חסותו וערך בה מספר שינויים כשבין השאר גייס את איאן האנטר (אנ') כזמר מוביל ופסנתרן ואת סטן טיפינס, שמילא תפקיד זה, מינה לאחראי על מסעות הלהקה. סטיבנס שינה גם את שם הלהקה ל"מוט דה הופל" על שם ספר שקרא בשם דומה (אנ') שכתב וילארד מאנוס (אנ').
בנובמבר 1969 יצא אלבומה הראשון של מוט דה הופל בשם Mott the Hoople (אנ') שכלל בעיקר גרסאות כיסוי לשירים ידועים. האלבום לא זכה להצלחה מסחרית אך הפך עם השנים לקאלט.
בספטמבר 1970 יצא אלבומה השני של הלהקה שנקרא Mad Shadows (אנ'). אלבום זה זכה ליותר הצלחה והגיע למקום ה-48 בדירוג הבריטי אולם נכשל בקופות.
במרץ 1971 יצא אלבומה השלישי של הלהקה שנקרא Wildlife (אנ') ועל אף שטיפס למקום ה-44 בדירוג הבריטי נכשל בקופות.
בנובמבר 1971 יצא לאור אלבומה הרביעי שנקרא Brain Capers (אנ'). אלבום זה נכשל בקופות ולא דורג כלל בבריטניה. בנוסף בוטל מסע הופעות בבריטניה ובמקביל נכשלה הופעה חיה בשווייץ. כל אלו הביאו את הלהקה למשבר ולסף פירוק.